cy cy cy ceb fi cy nl en cy cy en cy cy cy cy cy cy cy cy cy cy cy cy en en en en en en cy cy en cy cy cy fr es en en cy
Mynydd Graig Goch 21 Mawrth
Deuddeg ddaeth i'r man cyfarfod ger Cors y Llyn ar gyrion Nebo ar fore niwlog, oer, sych. Pobl y tywydd wedi gaddo diwrnod braf!
Anet a Gwyn, Eirlys ac Iolyn, Gwen Richards, Janet, Morfudd, Arfon, Charli, Gareth, Iolo a minnau.
I mewn i Gwm Dulyn, i'r dde o'r llyn gan ddringo at silff letraws uwchben Craig Cwm Dulyn. Roeddwn yn gwybod fod na hebog tramor yn nythu ar y graig a thra roeddem yn edrych i lawr ar y nyth dyna lle'r oedd yr hebog ar bigyn o graig nepell i ffwrdd. I ffordd a fo (hi?) ond fe gawsom gip arall arno ymhellach mlaen. Ar dop y silff dilyn y map a'r cwmpawd at y copa.
Dim ond 1998 troedfedd ydi Mynydd Graig Goch ar fapiau'r Arolwg Ordnans, ond roedd rhai pobl yn amau cywirdeb uchder nifer o gopaon ym Mhrydain. Gan ddefnyddio offer soffistigedig cwmni Leica Geosystems a chyda cydweithrediad Awdurdod Parc Cenedlaethol Eryri a Chlwb Mynydda Cymru, cynhaliwyd arolwg gan Myrddyn Phillips, John Barnard a Graham Jackson ar ddau gopa yn Eryri ym mis Awst 2008 – Craig Fach uwchben Pen y Pass a Mynydd Graig Goch. Cadarnhawyd fod y Graig Goch yn 'fynydd' – 609.75 metr neu 2000.49 troedfedd. Roedd gan Gymru 'fynydd' newydd!
Ta waeth, oherwydd y niwl, anodd oedd dyfalu pa un oedd y copa cywir!
Cinio oer rhwng y creigiau ac ymlaen i'r niwl, wedi cymryd sawl 'bearing' i groesi'r waun at Fwlch Cwm Dulun. Ymlaen trwy'r niwl a'r gwynt oer yng nghysgod y wal i gopa'r Garnedd Goch. Seibiant eto yng nghysgod y waliau i gael paned cyn cario mlaen gan ddilyn wal ar hyd y grib lydan i gyfeiriad Craig Cwm Silyn.
Ar y ffordd croesi hen gamfa ger tro amlwg yn y wal a chanfod dau hanner camfa newydd. Cyfeirnod grid wedi ei sgwennu ar y gamfa yn cyfateb yn union a'r darlleniad ar GPS Charli.
Ymlaen at gopa Craig Cwm Silyn ac i lawr y grib ogleddol at Fwlch Drosbern. Syniad yr arweinydd oedd dilyn llwybr cul, cyfrin trwy'r grug i lawr at waelod y creigiau i gyfeiriad Llynnau Cwm Silyn. Roedd yn niwlog a chof yr arweinydd yr un mor niwlog – methwyd y llwybr a threuliwyd orig yn nadreddu lawr y llethr i waelod y creigiau! Ymlaen ar hyd y gweundir gwlyb i olwg Llynnau Cwm Silyn. Croesi rhwng y ddau brif lyn a dilyn y llwybr amlwg i lawr at y wal fynydd a'r ffordd gul uwch Llanllyfni. Y niwl yn codi rywfaint.
Dilyn llwybrau i gyfeiriad Cors y Llyn a'r ceir. Roedd na 'fp' a 'fb'
ar y map. Toedd na ddim llwybr, ond mi roedd na bont – slaban anferth o lechen. O gofio mai ar draws Cors y Llyn yr oeddem yn troedio, roedd yn anorfod ein bod am wlychu! Arfon a Gareth (y ddau gall) yn troi'n ol a dilyn y ffordd fawr at y pentref gan rowndio'r gors.
Ar wahan i'r niwl, y grug a'r corsydd, a chanlyniad y gem rygbi, diwrnod da! Diolch i bawb am eu hamynedd.
Adroddiad a llun gan Maldwyn Roberts
O.N. Anghofiais son wrth y criw ar ddechrau'r daith ar fy nau 'fetish'
newydd … grug 'vertical' a chorsydd!
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51